Frici, Fülöp és a hackerek

(…és lájkvadászok, adathalászok, bankkártyás csalók és egyéb szélhámosok)

Történetek az Internet sötétebb oldaláról

gyerekeknek és felnőtteknek.

Solymos Ákos

2019

Underground Kiadó Kft.

www.undergroundkiado.hu

Minden jog fenntartva!

„Feleségemnek, Anettnek, aki nagyon régóta rágta a fülem, hogy írjak már könyvet az információbiztonságról.”

1. Az igazi dark elixír

Frici reggel felébredt, és bár alig látott ki a szemén, első dolga volt, hogy ránézzen a Clash of

Clans1 birodalmára. Kézbe vette okostelefonját, berajzolta a feloldó kódot, ami egy fordított 4-es számra hasonlított.

Sajnos éjjel eltelt az az idő, ameddig működött a pajzs, így megtámadta őt egy ismeretlen, az ő

harcosainál  sokkal  erősebb  hősökkel.  Barbárok  és  sárkányok  gyakorlatilag  letarolták  az  összes épületet, arany- és elixírraktárat. Elvittek sok-sok aranyat és a legértékesebb dark elixír jó részét.

Frici morcosan vette tudomásul a pusztítást, de ebben a játékban ez benne van. Meghalni nem lehet, mert bár ezt-azt elvisznek, de a játék folytatódik tovább, és az erőforrások újratermelődnek. Aztán persze ő is építette már az íjászokból és varázslókból, na meg gyógyítókból álló seregét, hogy az ezüst II ligában megtámadjon valakit, és visszaszerezze, amit tőle elvettek. Körforgás az élet.

Miután  elindította  az  egyik  rejtett  Tesla-torony  fejlesztését,  kikászálódott  az  ágyból, megmosakodott és kiballagott a konyhába. Felrémlett benne, hogy az apukája mesélte, hogy már akkor, amikor ő végezte a főiskolát – és ez több mint húsz éve volt – létezett olyan kenyérpirító, ami rá volt kötve az Internetre, és amikor betettek egy kenyeret pirítani, lekérdezte az időjárást egy szerverről, és rásütötte az adott időjárás jelét a kenyérre. Ha napos idő volt, napocskát, ha felhős, akkor felhőst, és így tovább. Hatalmas!

Ezen a napon felhős pirítós ugrott volna elő, de hát Friciék kenyérpirítója nem tartozott az

„Internet of Things”, vagyis a „Dolgok Internete” 2 világába, ez csak egy mezei konyhagép volt. Frici, miután megkente a pirítóst vajjal, készített egy kakaót és leült, hogy megreggelizzen.

Rossz szokása volt, hogy ha egyedül volt, akkor evés közben is a telefonját nyomkodta. Ránézett az Időkép appra, hogy megnézze, milyen kint az időjárás. Jellemző módon eszébe sem jutott, hogy esetleg kisétáljon a teraszra és maga győződjön meg róla. Az olyan kőkorszaki – ahogy szokta mondani –, ahogy az e-mail is.

Reggeli után megnyomta a családi laptop bekapcsoló gombját. A gépet sulikezdésre kapták a testvérével közösen. Bár sokat használta az okostelefont is, voltak dolgok, amiket sokkal jobban szeretett a nagyobb képernyős gépen nézni, például a Minecraft3 -ot, meg a kedvenc vloggereinek4 a játékvégigjátszás-videóit.

A  gép  a  bekapcsolást  követően  a  szokásosnál  lassabban  indult  el.  Frici  nem  tulajdonított különösebb jelentőséget a dolognak, még viccelődött is magában, hogy biztos a gép is élvezi a nyári szünetet. Hehe.

Aztán végül elindult a masina, ám egyszer csak hoppá… Egy nagy piros kép jelent meg a képernyőn furcsa angol kifejezésekkel és egy visszaszámlálóval. „Your personal files are encrypted!”, meg „you need to pay 0,55 Bitcoin (~386 USD)5 „… Miiivaaaan?

Frici nem értette. Sosem látott ilyet korábban, de nyolcadikos nagyfiú lévén tudta, hogy mi az az USD – külföldi pénz, ami az amerikai filmekben szokott lenni. Viszont az a nagy piros képernyő…

nem sok jót sejtetett. Meg az a visszaszámláló… Tisztára, mint a CSI6 -ban!

De hát ez nem film volt, hanem a család által közösen használt laptop, rajta az összes családi fotó, a balatoni nyaralás képei, a családi költségvetés, ezen keresztül internetbankolt Frici apukája, és anyukája is itt tartotta féltve őrzött receptjeit, amit még a nagymama mesélt el neki. Gyorsan felkapta a telefonját, lefotózta a képernyőt, és már dobta is át Snapchaten7 legjobb barátjának, Fülöpnek a képet. „Ez vajon mi a fene lehet…?” – morfondírozott közben.

Fülöp kissé tudálékosan, de azonnal reagált:

– Kérlek, ez egy nagyon komoly dolog. Pár napja néztük a Híradót, ahol valami zenész beszélt arról, hogy zsarolóvírusok letitkosították egy csomó fájlját, köztük a frissen szerzett zenéit is. Az is valami hasonló volt. De várj, utánanézek. Google a barátunk, tudod.

Frici kezdett komolyan ideges lenni:

– Ne őrjíts meg, Fülöp!!! Letitkosítani? Az meg mi a szösz?

– Valami olyasmi, hogy csak akkor tudod újra megnyitni a fájljaidat, ha megadsz egy kódot. De ahhoz, hogy ezt megkapd, fizetni kell. Ajjaj, ez szívás… Mit ír a géped pontosan? – kérdezte Fülöp.

–  Várj,  beírom  a  fordítóba.  Mia…?  Hogy  micsoda?  Nemár…  Fizessek  majdnem  400  dollárt, különben 119 óra múlva törli a titkosítás visszaállító kulcsát…??? Te jó ég… Azt se tudom, az mennyi pénz, meg különben is, honnan lenne dollárom, meg egyébként is, mi az a Bitcoin8…???

Frici most ijedt meg igazán. Mit fognak szólni a szülei? Az összes családi fotó, a mama receptjei…

Ebből balhé lesz. Mit lehet tenni ilyenkor? El lehet sunnyogni az egészet, rákenni, hogy elromlott a gép. Áááá, ez nem jó, apáék nem hülyék, rögtön leveszik, hogy valami nem kerek. Szólni kell Apának.

Az a tuti.

Frici felvette a telefonját a kedvencekből kiválasztotta „Apa” nevét, és már ki is csöngött:

– Halló, halfeldolgozó – viccelődött Frici apukája, látva fia telefonszámát. – Mi újság, fiam? Hogy telik a szünet?

– Baj van – mondta Frici elhaló hangon. – Valami vírus letitkosította a laptop fájljait. Azt írja, hogy ha 119 – már csak 118 – órán belül nem fizetünk 386 dollárt, akkor törli a privát kulcsot vagy mit. Ez mi lehet?

– Túl sok számítógépes videót néztél, fiam, ne szórakozz velem, dolgozom éppen… – mordult fel Apa.

– Ne csináld már! Ez most komoly. Fülöp is utánanézett és ez valami zsarolóvírus! Volt a tévében is… Meg ahogy néztem, tele van vele az Internet is. Tudsz segíteni?

– Én, innen munkából? Nem hiszem. 118 óra? Még szerencse, hogy holnap szombat, és nem kell dolgozni menni. Mit fog szólni Anyád…? Te jó ég… Várj, felhívom Csuka bácsit, ő nagy tudora az ilyeneknek. Megkérem, hogy holnap ugorjon be és nézzen rá. Addig ne nyúlj semmihez!

Másnap délelőtt izgatottan várta Frici és családja Csuka bácsit. Csuka bácsi egy idős, de nagyon tapasztalt, nagy harcsabajszú, öreg szaki volt, aki információbiztonsági szakértőként dolgozott egy cégnél.

Csuka bácsi első kérdése így hangzott:

– Volt mentés az adatokról?

A családtagok zavartan néztek egymásra, végül Frici apukája törte meg a csendet:

– Nem, nem volt… Még nincs egy éves a gép. Még garanciális. Nem romolhat el. Vagy ha igen, akkor kijavítják – válaszolta.

– A garancia az adatokra sohasem vonatkozik. Azért mindig a használó felel – mondta Csuka bácsi. – Ha nem sikerül a fájlok visszaállítása, és nincs mentés sem, akkor örökre búcsút mondhattok a gépen lévő adatoknak és fájloknak. Azt semmiképp sem javaslom, hogy fizessetek a zsarolóknak, mert semmi garancia nincs arra, hogy tényleg működik a visszafejtő kulcs, amit küldenek. Volt már, hogy eleve rosszul volt megírva a vírus, így hiába fizetett az áldozat, még a készítő se tudta volna visszafejteni  a  kódolt  fájlokat.  Apropó:  biztos  érdekel,  hogy  miként  fertőződött  meg  a  gép.

Használtok valamilyen víruskeresőt?

– Nem vettünk semmit, állítólag volt a gépen valamilyen. Bár mindig hisztizett, hogy lejárt a 30

napos  próbaidő,  úgyhogy  letöröltem,  mert  nagyon  idegesített.  Nem  kellett  volna?  –  válaszolta bizonytalanul Apa.

– Hát nem… – mondta az öreg, és közben furcsán mozgatta nagy harcsabajszát. – Javaslom, vegyetek egyet. Sokkal olcsóbb kifizetni párezer forintot egy internetvédelmi csomagért – ami jóval többet tud, mint egy víruskereső –, mint fizetni száz dollárt vagy több száz eurót a zsarolóknak. A hekkerekről  meg  nem  is  beszélve.  Meg  a  felbecsülhetetlen  értékű  adatok  elvesztéséről,  amit lehetetlen pótolni.

– Értem. Azt hiszem, így lesz, csak ezt most ússzuk meg! És milyen programot ajánlasz, Csuka bácsi? – kérdezte Frici.

– Válasszatok ti, én nem szeretnék ajánlani. Ha elmentek a www.virustotal.com oldalra, ott fel van sorolva majd’ az összes víruskereső. De vannak programtesztek a www.virusbulletin.com-on is. A lényeg,  hogy  valami  legyen,  és  rendszeresen  frissüljön.  Egyébként  nem  történt  tegnap  valami furcsa? Nem néztetek ismeretlen weboldalakat, vagy nem jött esetleg valami furcsa e-mail?